
Parlamentul  României

Camera  Deputaţilor

Comisia pentru industrii si servicii

Bucureşti 25.09.2012                                                                                                                                                                                 23/193/2012
AVIZ
asupra proiectului de Lege privind aprobarea Ordonanţei de urgenţă a Guvernului nr. 13/2012 pentru modificarea şi completarea Legii nr. 506/2004 privind prelucrarea datelor cu caracter personal  şi protecţia vieţii private în sectorul comunicaţiilor electronice
În conformitate cu prevederile art.95 şi 115 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii a fost sesizată spre dezbatere şi avizare, în procedură de urgenţă, cu proiectul de Lege privind aprobarea Ordonanţei de urgenţă a Guvernului nr. 13/2012 pentru modificarea şi completarea Legii nr. 506/2004 privind prelucrarea datelor cu caracter personal  şi protecţia vieţii private în sectorul comunicaţiilor electronice, transmis  cu adresa nr. PLx.319 din 10 septembrie 2012 şi înregistrat cu nr. 23/193 din 11 septembrie 2012.

Avizul comisiei urmează să fie trimis Comisiei pentru tehnologia informaţiei şi comunicaţiilor şi Comisiei juridice, de disciplină şi imunităţi, care sunt sesizate în fond.
Senatul în calitate de primă cameră sesizată a adoptat acest proiect de lege în şedinţa din 4 septembrie 2012.
Proiectul de lege are ca obiect de reglementare modificarea şi completarea Legii nr. 506/2004 privind prelucrarea datelor cu caracter personal  şi protecţia vieţii private în sectorul comunicaţiilor electronice.

Situaţia de urgenţă decurge din necesitatea transpunerii în legislaţia naţională a prevederilor unor directive europene, iar neadoptarea unor asemenea măsuri poate duce la deschiderea procedurii contencioase în faţa Curţii de Justiţie a Uniunii Europene.
Consiliul Legislativ a avizat favorabil proiectul de lege cu unele observaţii şi propuneri, aviz transmis cu adresa nr.244 din 26 martie 2012.

Potrivit prevederilor art.61 din Regulamentul Camerei Deputaţilor, republicat, comisia a dezbătut proiectul de lege menţionat mai sus în şedinţa din data de  25.09.2012.

În urma dezbaterilor, membrii comisiei au hotărât cu majoritate de voturi, avizarea favorabilă a proiectului de lege în forma prezentată de iniţiator.

În raport de obiectul şi conţinutul său proiectul de Lege face parte din categoria legilor ordinare.
             Conform prevederilor art. 75 alin.(1) din Constituţia României, republicată şi ale art.92 alin. (9) pct.2 din Regulamentul Camerei Deputaţilor, republicat, cu modificările ulterioare Camera Deputaţilor este Cameră Decizională.
PREŞEDINTE
Iulian Iancu
            Consilier parlamentar.

